# Propozície praktického testu

Pre overenie  funkcionalít a parametrov deklarovaných v ponuke uchádzačom, ktorý získal v súťaži najviac bodov, prebehne po vyhodnotení ponúk praktický test.

Ten sa bude konať v Bratislave do 2 týždňov od vyhodnotenia ponúk. Budú sa sledovať nasledujúce parametre a funkcionality:

1. **Schopnosť zachytiť a správne načítať EČV**

V ponuke uchádzač deklaroval podiel EČV, ktoré je schopný správne načítať, ako percento z celkového počtu vozidiel/EČV nachádzajúcich sa v sledovanom území. Minimálna požadovaná úroveň je popísaná v Prílohe č. 2 - Požiadavky na predmet zákazky. Pokiaľ uchádzač nedosiahne ním deklarovanú úroveň, môže dôjsť k zníženiu bodov za ponuku. Pokiaľ uchádzač v teste nedosiahne *minimálne* požadovanú úroveň, je zo súťaže vylúčený a praktický test sa uskutoční do 2 týždňov od zverejnenia danej informácie s uchádzačom, ktorý v súťaži obdržal druhý najvyšší počet bodov.

Priebeh testu: GIS dáta zóny, v ktorej sa test uskutoční, obdrží uchádzač krátko po zverejnení bodového výsledku súťaže, a to vo formáte geojson a v súradnicovom systéme WGS 84 Web Mercator.

Uchádzač bude požiadaný prejsť skenovacím režimom niekoľko ulíc a po ich ukončení poslať verejnému obstarávateľovi súbor s načítanými EČV ako aj s príslušnými fotkami EČV na emailovú adresu oddelenieparkovania@bratislava.sk. Počas prejazdu skenovacieho auta určenými ulicami za ním pôjde auto obstarávateľa s 365 stupňovou kamerou, ktorá na videozáznam zachytí EČV, ktoré skenovacie auto bude načítavať.

Vyhodnotenie: Verejný obstarávateľ porovná kamerový záznam so súborom EČV poskytnutým uchádzačom. Za nesprávne načítanú EČV sa bude považovať taká, ktorá   
1) úplne chýba v súbore no figuruje na kamerovom zázname, 2) je načítaná s chýbajúcim/prebytočným znakom, 3) je načítaná s chybou v niektorom znaku, príklad: 0 bude načítaná ako O.

Kamerový záznam bude poskytnutý uchádzačovi pre referenciu.

1. **Schopnosť správne priradiť kontrolované vozidlo k prislúchajúcemu GIS polygónu**

V ponuke uchádzač deklaroval podiel kontrolovaných vozidiel, ktoré je schopný správne priradiť k prislúchajúcemu GIS polygónu, ako percento z celkového počtu EČV, ktoré nasnímal (bez ohľadu na to či boli nasnímané bezchybne alebo nie). Minimálna požadovaná úroveň je popísaná v Opise predmetu zákazky. Pokiaľ uchádzač nedosiahne ním deklarovanú úroveň, môže dôjsť k zníženiu bodov za ponuku a strate prvého poradia v súťaži. Pokiaľ uchádzač nedosiahne *minimálne* požadovanú úroveň, je zo súťaže vyradený a praktický test sa uskutoční s uchádzačom, ktorý obdržal druhý najvyšší počet bodov.

Priebeh testu: Táto časť sa uskutoční zarovno s časťou č.1, s použitím rovnakých GIS dát.

Vyhodnotenie: Uchádzač pošle verejnému obstarávateľovi do 30 minút od ukončenia testu súbor vo formáte csv. s EČV kontrolovaných vozidiel priradených k ID GIS polygónov. Verejný obstarávateľ súbor nahrá do svojho GIS systému, a na základe porovnania s videozáznamom určí, či bola EČV priradená k správnemu polygónu, alebo nie. Kamerový záznam bude uchádzačovi k dispozícii pre referenciu.

1. **Fungovanie navigácie**

K tejto časti testu uchádzač rovnako obdrží GIS dáta, ako je popísané v časti č.1 a 2. Bude sa sledovať:

* Či navigácia vedie skenovacie vozidlo do zóny
* Či je navigácia stabilná (sama od seba neprestáva ukazovať smer)
* Či sa vie rýchlo preprogramovať v prípade nenasledovania určenej trasy, a to aj pri jej opakovanom nenasledovaní
* Či sa v kontrolnom režime riadi GIS parkovacími miestami a nie uličnou sieťou, t.j. neposiela skenovacie vozidlo do ulíc, kde nie sú parkovacie miesta, a zároveň posiela vozidlo do miest, kde sú v GIS vyznačené parkovacie miesta, aj keby dané miesta nefigurovali v mapovom podklade uchádzača ako tvoriace súčasť uličnej siete.